उन्दी राम-क्हानी में केई बारी सुनी दी ही। अपने बजर्गें ब बोलदे उन्दे मूंऐ पर दिक्खने आली रौनक उठी औंदी, आक्खियां इ मिच-मिच करदियां अश्कै चिप्पड़ें कन्ने जुड़ै करदियां होन। पर बज कुन हे, के हे ? इस बारै ओ म्हेशं टपला खाई जंदे। कदें आखदे ओ बड़े भारी सदागर हे। मक्का-मदीना, बगदाद, सकन्दरियां तगर बपार करन जंदे हे। ते कदें आखदे, स्हाड़े पुरखे बड़े शूर बीर ब्हादर हे। कप्तानें-करनैलें कशा घट्ट ते होंदे गै नईं हे। बड़े-बड़े जुद कीते उनें, बड़ियां-बड़ियां लड़ाइयां जित्तियां, शिवाजी दे तोफखाने च रेह। लक्कड़ दादा होर माराणा परताप दे सज्जे हत्थ हे। राजा टोडरमल्ल स्हाड़ी परम्परा च होए न। तिलोत्तमा ते रानी झांसी स्हाड़े गै कुलै दियां कुड़ियां हियां। कुंजू ते चैंचलो आला गीत तुसें सुने दा होना ! जी, चैंचलो स्हाड़े पड़दादा होंदा भरजाई ही ए घाड़मियां कत्थां सुनाने च उनेंगी खबरै के सुख थोंदा हा। में चुप कीते दे सुदा, ङूरा भरदा, जरूरत हुंदी तां मनासब दाद दिंदा। तुस आखगे जे बड़े धीरज दा सोरकी थोआ उनेंगी। नईं, इन्ना निष्काम धीरज नईं मेरा। उन्दियां आप-गुजारियां सुनने च मेरा अपना लाह जां स्वार्त बी ऐ हा। में उनें आदमियां चा आं जिन्दे च निंदर ते सिरपीड़ द्वैश्रय होंदियां न। फी सिरपीड़ दा उन्दे शा बड्डा साधन होर के होई सकदा हा। आपूं सनांदेयां जे उनें बड़े-बड़े महान कम्म कीते दे न। बड़े-बड़े औह्‌दें दी शो बदाई ही। ‘ओ हून के हे’ ए पुच्छने दी कोशश में कदें नईं कीती। कदें लौड़ गै सेई होई। उन्दा सब किछ खिचड़ी-खिचड़ी ज हा। बी पछदा तां मेरा दुराग्रह होंदा। उस दिन आए तां औंदे गै— “भई, में अखबारें च ब्याहा दा (इ) शत्यार देई उड़ेया ऐ।”